[pic] | KOMISIJA EVROPSKIH SKUPNOSTI |

Bruselj, 20.12.2007

COM(2007) 842 konč.

POROČILO KOMISIJE

O DELU ODBOROV V LETU 2006 {SEC(2007) 1713}

Komisija v skladu s členom 7(4) Sklepa Sveta 1999/468/ES z dne 28. junija 1999 objavlja letno poročilo o delu odborov za leto 2006. Vsebuje splošne pripombe o razvoju sistema komitologije, horizontalen pregled dejavnosti odborov in Prilogo s podrobnimi statističnim podatki o posameznih komitoloških odborih, organiziranih v skladu z različnim oddelki Komisije[1]. V Prilogi so navedene tudi opombe o spremembi števila odborov in izrednih dogodkih povezanih s posebnimi osnutki ukrepov, kot so negativna mnenja in napotitve na Svet.

1. SPLOšNE PRIPOMBE O RAZVOJU SISTEMA KOMITOLOGIJE

1.1. Reforma postopka komitologije

Sklep Sveta 2006/512/ES o spremembi Sklepa Sveta 1999/468/ES je bil sprejet 17. julija 2006[2]. Začel je veljati 23. julija 2006.

Namen spremembe Sklepa Sveta 1999/468/ES je izpolniti dolgoletne zahteve Evropskega parlamenta po izboljšanju njegovih pravic nadzora izvajanja pravnih aktov sprejetih v postopku soodločanja. Sprememba pomeni „regulativni postopek s pregledom“ (v nadaljnjem besedilu „PRAC“). Ta novi postopek ureja novi člen 5a. Doda se že obstoječim postopkom (svetovalni, upravljalni, regulativni, zaščitni).

1.1.1. Obseg postopka PRAC

Obseg postopka PRAC je določen v novem odstavku 2, ki je dodan členu 2. Izpolnjena morata biti dva pogoja: temeljni pravni akt mora biti sprejet v skladu s postopkom soodločanja in pooblastiti Komisijo za sprejem „ukrepov splošnega obsega, ki so namenjeni spremembi nebistvenih določb temeljnega pravnega akta, med drugim z (...) dopolnitvijo akta z dodajanjem novih nebistvenih določb“ (te izvedbene ukrepe bomo od tu naprej imenovali „kvazi zakonodajni ukrepi“).

Kvazi zakonodajni ukrepi so po zgoraj določeni definiciji ukrepi splošnega obsega (v nasprotju s posameznimi ukrepi, ki so naslovljeni na posebej določene izvajalce/države članice), ki:

- formalno spreminjajo (člen ali prilogo) temeljnega akta, sprejetega s soodločanjem; na primer, ukrepe splošnega obsega za prilagoditev tehničnih prilog temeljnega akta, sprejetega s soodločanjem, tehničnemu napredku, bi šteli za „kvazi zakonodajne“ ukrepe;

ali

- dopolnjujejo temeljni akt soodločanja z oblikovanjem novega sklopa pravil (ne omejujejo se samo na uporabo meril, določenih v temeljnem aktu); na primer, na področju finančnih storitev bi se upoštevali tudi ukrepi za dodajanje podrobnosti informacijam, ki jih je treba vključiti v prospekte.

1.1.2. Postopek

Potek postopka PRAC je določen v novem členu 5a. Obema vejama zakonodajne oblasti, tako Evropskemu parlamentu kot tudi Svetu, daje pravico do nadzora vsebine osnutka izvedbenih ukrepov. Ta pravica presega obstoječo „pravico do pregleda“ („droit de regard“) , ki jo ima Evropski parlament v skladu s členom 8 in je omejena na nadzor prekoračitve izvedbenih pooblastil Komisije, ki jih ima na podlagi temeljnega akta (ter predvideva sprejetje nezavezujočih resolucij Evropskega parlamenta).

Novi PRAC, enako kot sedanji regulativni postopek, razlikuje med dvema situacijama. Potem, ko odbor izda pozitivno mnenje, Komisija nemudoma predloži osnutek ukrepov v pregled (nadzor) Evropskemu parlamentu in Svetu. Komisija sprejme osnutek ukrepov po poteku trimesečnega roka (člen 5a(3)(d)), če mu Evropski parlament in Svet ne nasprotujeta. Evropski parlament (z večino članov) in/ali Svet (s kvalificirano večino) lahko v tem roku iz različnih razlogov nasprotujeta sprejetju osnutka ukrepov.

V tem primeru lahko Komisija odboru predloži spremenjeni osnutek ukrepov ali zakonodajni predlog na podlagi Pogodbe (člen 5a(3)(c)).

- Če odbor izda negativno mnenje ali ga sploh ne izda, Komisija nemudoma predloži predlog Svetu ter ga posreduje Evropskemu parlamentu (člen 5a(4)(a)). Svet, ki ima tako „prvi besedo“, se o predvidenih ukrepih odloči v dveh mesecih. Svet lahko nasprotuje predlaganim ukrepom ali načrtuje sprejetje ukrepov s kvalificirano večino in v tem primeru jih takoj predloži Evropskemu parlamentu. Če Svet ne ukrepa v tem dvomesečnem obdobju, Komisija takoj predloži ukrepe v pregled (nadzor) Evropskemu parlamentu.

- V drugi fazi ima Evropski parlament pravico do nasprotovanja predlaganim ukrepom. Če Evropski parlament ukrepom ne nasprotuje, jih Svet (pod pogojem, da je nameraval sprejeti ukrepe) ali Komisija (v primeru, da Svet ni ukrepal v dvomesečnem obdobju) sprejmeta.

1.2. Izvajanje reforme

1.2.1. Prilagoditev

Pri prilagoditvi obstoječih temeljnih aktov z novimi postopki komitologije gre za podobno izvajanje kot pred tem v Sklepu Sveta 1999/468/ES. Štiri uredbe o prilagoditvi, ki so bile sprejete v letu 2003[3], so spremenile obstoječe temeljne pravne akte, vsakega posebej, toda le njihove postopke komitologije, brez poseganja v vsebino. Prilagoditev je izločila različice vsakega postopka (upravljalnega, regulativnega in zaščitnega). Zaradi tega so postopki postali popolnoma avtomatični, kar je olajšalo odobritev s strani zakonodajalca.

Nasprotno pa so zgoraj postavljena merila zavezujoča (glej točko 1.1.1 zgoraj). To pomeni, da se mora PRAC uporabiti vedno, kadar so izpolnjeni pogoji. Drugače šteje sprejeti temeljni zakonodajni akt za nezakonitega. Zato je potrebno za odločitev o tem, ali so izpolnjeni pogoji za uporabo novega postopka, proučiti vsak primer ločeno.

V skupni izjavi[4] so se Evropski parlament, Svet in Komisija sporazumeli o seznamu temeljnih pravnih aktov, ki se morajo nujno uskladiti s PRAC. Komisija je 22. decembra 2006 sprejela 26 ustreznih predlogov za to prednostno prilagoditev.

Prav tako morajo biti prilagojeni tudi vsi drugi temeljni pravni akti sprejeti v postopku soodločanja, ki niso navedeni v skupni izjavi, podani julija 2006. Komisija se je zavezala, da bo pred koncem leta 2007 pregledala vse obstoječe pravne akte in, po potrebi, pripravila ustrezne predloge za njihovo prilagoditev.

1.2.2. Pregled dvostranskega sporazuma

Dvostranski sporazum iz oktobra 2000 (Komisija/Evropski parlament) o postopkih za izvedbo Sklepa o komitologiji je potrebno revidirati z namenom uskladitve z izjavo o preglednosti/posodobljenem registru, novim regulativnim postopkom s pregledom in da se vedno, kadar je možno, racionalizira trenutne prilagoditve. Pregled tega sporazuma je predviden pred koncem leta 2007.

1.2.3. Komitologija in preglednost: register in arhiv komitoloških dokumentov

V izjavi o členu 7(3) Sklepa Sveta 1999/468/ES (izjava o preglednosti)[5] se je Komisija zavezala izboljšati delovanje registra komitologije, da bi pomagala Evropskemu parlamentu bolje spremljati različne stopnje in časovne razporeditve vsakega postopka komitologije ter razlikovati med različnimi prejetimi dokumenti.

Komisija si zato trenutno prizadeva kot spremljevalni ukrep k reformi Sklepa Sveta 1999/468/ES za nova izboljšanja registra, da bi dala Evropskemu parlamentu in širši javnosti preglednejši in bolj usklajeni dostop do dokumentov, vsebovanih v arhivu. Izvedba ukrepov v zvezi z izboljšavami je predvidena za začetek leta 2008.

1.3. Razvoj sodne prakse

Komisija je v svoji tožbi, ki jo je vložila 5. marca 2004, zahtevala od Sodišča razveljavitev člena 17(2) Uredbe (ES) št. 2152/2003 Evropskega parlamenta in Sveta z dne 17. novembra 2003 o spremljanju gozdov in medsebojnih okoljskih vplivih v Skupnosti (Uredba Forest Focus) v delu, ki določa, da je sprejem izvedbenih ukrepov za program Forest Focus predmet regulativnega postopka, ki ga ureja člen 5 Sklepa Sveta 1999/468/ES (Sklep o komitologiji). Po mnenju Komisije je šlo v primeru izvedbenih ukrepov, ki naj bi se izvedli skladno z Uredbo Forest Focus, za upravljalne ukrepe za akcijski program. Načeloma se za izvedbo programov Skupnosti uporablja samo upravljalni postopek ali, kadar je primerno, postopek posvetovanja.

Sodišče je v svoji sodbi z dne 23. februarja 2006 (Zadeva C-122/04 – Komisija proti Svetu in Parlamentu) kot načelo poudarilo, da kljub temu, da merila določena v členu 2 Sklepa o komitologiji niso zavezujoča, mora zakonodajalec Skupnosti v delu, v katerem pri izbiri postopka odbora odstopa od teh meril, utemeljiti svojo izbiro. V tej zadevi je Sodišče menilo, da je bila izbira zakonodajalca Skupnosti v skladu z merili določenimi v členu 2(b) Sklepa o komitologiji.

Sodišče je posebej določilo, da je Svet upravičil razloge s tem, da določeni elementi sheme Forest Focus lahko štejejo za bistvene in še niso bili dovolj razviti z Uredbo Forest Focus, da bi jih lahko šteli za upravljalne ukrepe v zvezi z izvedbo programov. Upravljalni postopek zato ni bil primeren. Izbira regulativnega postopka je bila tako v skladu s Sklepom o komitologiji.

Tožba Komisije je bila zato zavrnjena.

1.4. Širitev

Dne 25. aprila 2005 je bila podpisana pristopna pogodba z Bolgarijo in Romunijo. Podobno kot pri pristopu desetih novih držav članic v obdobju pred njihovim pristopom v maju 2004 sta Bolgarija in Romunija 26. aprila 2005 dobili status aktivnih opazovalk in sta lahko kot aktivni opazovalki sodelovali na sejah odborov do njunega pristopa k Evropski Uniji 1. januarja 2007. Za ostale države kandidatke, Turčijo in Hrvaško ter od decembra 2005 tudi Nekdanjo jugoslovansko republiko Makedonijo, je sodelovanje še naprej organizirano na podlagi „Sporočila Komisije Svetu o sodelovanju držav kandidatk v programih, agencijah in odborih Skupnosti“[6].

2. HORIZONTALNI PREGLED DEJAVNOSTI

2.1 Število odborov

Pomembno je razlikovati med komitološkimi odbori in drugimi subjekti, še posebej „strokovnimi skupinami“, ki jih ustanovi Komisija sama. Slednji pripravljajo in izvajajo politike, komitološki odbori pa sodelujejo pri izvajanju zakonodajnih aktov. To poročilo obravnava izključno komitološke odbore. Število komitoloških odborov je bilo izračunano po področjih dejavnosti ( razpredelnica I ) na dan 31. decembra 2006. Za primerjavo so podani tudi podatki za preteklo leto (stanje na dan 31. decembra 2005).

RAZPREDELNICA I – Skupno število odborov

Politike | 2005 | 2006 |

Podjetništvo in industrija (ENTR) | 32 | 33 |

Zaposlovanje, socialne zadeve in enake možnosti (EMPL) | 6 | 8 |

Kmetijstvo in razvoj podeželja (AGRI) | 31 | 30 |

Promet in energetika (TREN) | 38 | 36 |

Okolje (ENV) | 32 | 35 |

Raziskave (RTD) | 3 | 3 |

Informacijska družba in mediji (INFSO) | 10 | 12 |

Ribištvo in pomorske zadeve (FISH) | 3 | 4 |

Notranji trg (MARKT) | 10 | 13 |

Regionalna politika (REGIO) | 2 | 3 |

Obdavčenje in carinska unija (TAXUD) | 10 | 10 |

Izobraževanje in kultura (EAC) | 7 | 12 |

Zdravje in varstvo potrošnikov (SANCO) | 15 | 16 |

Pravica, svoboda in varnost (JLS) | 13 | 15 |

Zunanji odnosi (RELEX) | 3 | 4 |

Trgovina (TRADE) | 12 | 12 |

Širitev (ELARG) | 3 | 4 |

EuropeAid (AIDCO) | 8 | 15 |

Humanitarna pomoč (ECHO) | 1 | 1 |

Statistika (ESTAT) | 8 | 8 |

Proračun (BUDG) | 2 | 2 |

Evropski urad za boj proti goljufijam (OLAF) | 1 | 1 |

SKUPAJ | 250 | 277 |

2.2 Število mnenj in izvedbenih ukrepov

Kakor je bilo predstavljeno že v prejšnjih poročilih, zajema to poročilo splošne podatke o uradnih mnenjih , ki jih predložijo odbori[7], in o nadaljnjih izvedbenih ukrepih (= pravnih aktih, upravnih in finančnih odločbah), ki jih sprejme Komisija. Podatki kažejo dejansko „produktivnost“ odborov ( razpredelnica IV ). Celotno število mnenj , ki so jih odbori predložili v letu 2006, je bilo 2 933 (v primerjavi z 2 582 v letu 2005); število izvedbenih ukrepov, ki jih je sprejela Komisija, je bilo 2 862 (v primerjavi z 2 654 v letu 2005).

RAZPREDELNICA IV – Število mnenj in izvedbenih ukrepov (2006)

Mnenja | Izvedbeni ukrepi | Mnenja | Izvedbeni ukrepi |

ENTR | 74 | 10 | EAC | 61 | 61 |

EMPL | 18 | 1 | SANCO | 340 | 328 |

AGRI | 1 576 | 1 576 | JLS | 56 | 38 |

TREN | 61 | 44 | RELEX | 2 | 4 |

ENV | 55 | 42 | TRADE | 6 | 5 |

RTD | 212 | 212 | ELARG | 74 | 75 |

INFSO | 74 | 74 | AIDCO | 297 | 297 |

FISH | 19 | 19 | ECHO | 45 | 45 |

MARKT | 10 | 8 | ESTAT | 19 | 13 |

REGIO | 9 | 2 | BUDG | 1 | 1 |

TAXUD | 50 | 42 | OLAF | 2 | 4 |

Veliko število izvedbenih ukrepov , sprejetih v okviru določenih politik – kmetijstvo (1 576), zdravje in varstvo potrošnikov (328), EuropeAid (297), raziskave (212) ter informacijska družba (73) – spet kaže intenzivnost dela, dodeljenega Komisiji na teh področjih v okviru postopkov komitologije[8]. V primerjavi s prejšnjim letom je moč opaziti bistveno povečanje na področju EuropeAid (124 izvedbenih ukrepov v letu 2005), po drugi strani pa je vidno zmanjšanje na področju podjetništva in industrije (10 izvedbenih ukrepov v letu 2006 v primerjavi s 55 v letu 2005) in na področju o bdavčenja in carinske unije (7 izvedbenih ukrepov v letu 2006 v primerjavi s 47 v letu 2005).

[1] Priloga se predloži kot ločeni delovni dokument služb Komisije.

[2] UL L 200, 22.7.2006, str. 11. Konsolidirana različica Sklepa o komitologiji je objavljena v UL C 255, 21.10.2006., str. 4.

[3] Uredba Sveta (ES) št. 806/2003 z dne 14. aprila 2003, Uredba Sveta (ES) št. 807/2003 z dne 14. aprila 2003, Uredba Sveta (ES) št. 1105/2003 z dne 26. maja 2003 in Uredba (ES) št. 1882/2003 Evropskega parlamenta in Sveta z dne 29. septembra 2003.

[4] UL C 255, 21.10.2006, str. 1.

[5] UL C 171, 22.7.2006, str. 21.

[6] COM(1999) 710 konč., sprejeto 20.12.1999. Glej tudi „Sporočilo Komisije Svetu in Parlamentu o pripravi za sodelovanje držav Zahodnega Balkana v programih in agencijah Skupnosti“ (COM(2003) 748 konč., sprejeto 3.12.2003).

[7] Vključujoč pozitivna in negativna mnenja po uradnem glasovanju pri regulativnih in upravljalnih postopkih. Primeri „ni mnenj“ (ali „odsotnost mnenj“), tj. v primeru da je bilo uradno glasovanje opravljeno, ni pa bila dosežena potrebna (kvalificirana) večina, niso vključeni v teh podatkih.

[8] Vendar je treba omeniti, da število sprejetih ukrepov kot tako ne kaže političnega, gospodarskega ali finančnega pomena sprejetih odločitev.